35 vas ná amok op N12Argieffoto: SAPD Altesaam 35 mense is in Hopetown in die Noord-Kaap in hegtenis geneem nadat hulle vroeg Donderdagoggend op ŉ verwoestingstog gegaan het, vermoedelik weens ontevredenheid oor dienslewering. Brig. Mohale Ramatseba, woordvoerder van die polisie, het gesê betogers het die N12 met brandende bande versper en by plaaslike winkels ingebreek. “Daar is by drie winkels ingebreek en duisende rande se kruideniersware is gesteel. Een van die winkeleienaars se hand is beseer toe hy probeer het om homself te beskerm teen betogers wat hom met voorwerpe bestook het toe hulle sy winkel bestorm het,” het hy gesê. “Die polisie het ingegryp om die N12 weer oop te stel. Minimale geweld moes gebruik word om die betogers en die mense wat die pad versper het uiteen te jaag. Gedurende die polisie se ingryping het ŉ vrou glo ŉ besering aan haar kop opgedoen en ŉ saak van aanranding is in dié verband by die polisie aanhangig gemaak. Die omstandighede wat tot haar beserings gelei het word nog ondersoek.” Ramatseba het gesê die 35 verdagtes is in hegtenis geneem op aanklagte van openbare geweld, inbraak en diefstal. Hulle sal binnekort in die plaaslike landdroshof verskyn. Lt.genl. Risimati Peter Shivuri, provinsiale kommissaris van die polisie in die Noord-Kaap, het die gewelddadige optrede van betogers ten sterkste veroordeel. Hy het beklemtoon hoewel die gemeenskap daarop geregtig is om te betoog, moet dit op vreedsame wyse gedoen word sonder dat mense beseer en eiendom beskadig word. Ramatseba het gesê ŉ protesoptog wat ook vanoggend deur inwoners van Hartswater gehou is, het vreedsaam en sonder enige voorvalle afgeloop. Die inwoners het ŉ memorandum aan die plaaslike burgemeester oorhandig rakende hul klagtes oor dienslewering.